หุ้นศรีไทยฯวิ่งฉิวสวนตลาด เก็งรับสินไหมไฟไหม้400ล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — หุ้นศรีไทยซุปเปอร์แวร์ วิ่งกระฉูด เก็งกำไรข่าวรับเงินสินไหมไฟไหม้กว่า 400 ล้านบาท “สนั่น” ปลอบไตรมาส 2 ขาดทุนจากเหตุเพลิงไหม้ แค่ชั่วคราว 
วันที่ 10 ส.ค.ที่ผ่านมา นักลงทุนให้ความสนใจซื้อขายหุ้นบริษัท ศรีไทยซุปเปอร์แวร์ (SITHAI) มากเป็นพิเศษ ส่งผลให้ราคาปรับตัวขึ้นแรงถึง 11.70 บาท เพิ่มขึ้น 1 บาท ก่อนจะอ่อนลงปิดที่ 11.20 บาท บวก 0.50 บาท หรือ 4.67% ท่ามกลางมูลค่าการซื้อขายหนาแน่น 264 ล้านบาท สวนทางกับภาวะตลาดรวมที่ปรับตัวลงกว่า 13 จุด
เจ้าหน้าที่การตลาด (มาร์เก็ตติง) บริษัทหลักทรัพย์แห่งหนึ่ง กล่าวว่า หุ้นศรีไทยฯ มีแรงซื้อเข้ามาคาดเป็นการเก็งกำไรผลประกอบการไตรมาส 2 ที่กำลังจะออกมา รวมทั้งข่าวการรับเงินสินไหมทดแทนจากโรงงานที่เกิดเพลิงไหม้ แต่ขณะนี้ยังไม่มีความชัดเจนเรื่องดังกล่าว จึงต้องใช้ความระมัดระวังการเก็งกำไร
นายสนั่น อังอุบลกุล กรรมการผู้จัดการ บริษัท ศรีไทยซุปเปอร์แวร์ กล่าวว่า วันที่ 16 ส.ค.นี้ บริษัทและบริษัท เมืองไทยประกันภัย จะร่วมแถลงข่าวการจ่ายสินไหมทดแทนจากกรณีเหตุเพลิงไหม้ที่โรงงานศรีไทยซุปเปอร์แวร์ สาขาอมตะนคร จ.ชลบุรี ซึ่งบริษัทได้เรียกค่าสินไหมทดแทนจากความเสียหายที่เกิดขึ้นกว่า 400 ล้านบาท จากวงเงินประกันที่ทำไว้ทั้งหมดกว่า 3,000 ล้านบาท 
กรรมการผู้จัดการ กล่าวว่า ทางบริษัทประกันยินดีรับผิดชอบทุกอย่าง ส่วนจะจ่ายสินไหมทดแทนได้ทั้งหมดตามที่ศรีไทยฯ เรียกร้องไปหรือไม่ ขึ้นอยู่กับผลพิสูจน์หลักฐานของกองพิสูจน์หลักฐานของตำรวจ และผลการสำรวจความเสียหายของเจ้าหน้าที่บริษัทเมืองไทยประกันภัย 
“ยังตอบไม่ได้ว่าจะได้รับเงินเคลมตามที่เสนอไปหรือไม่ แต่ก็หวังว่าไม่น่ามีปัญหา ทุกอย่างขึ้นอยู่กับหลักฐานและผลสำรวจของเจ้าหน้าที่ตำรวจและประกัน ส่วนจะจ่ายเงินสินไหมได้เมื่อไร วันแถลงข่าวจะชัดเจน” นายสนั่น กล่าว
สำหรับผลดำเนินงานไตรมาส 2 ปีนี้นายสนั่น กล่าวว่า ขาดทุนจำนวนมาก ซึ่งเป็นการขาดทุนชั่วคราวจากการรับรู้ความเสียหายไฟไหม้ และจะกลับเป็นกำไรเมื่อได้ค่าสินไหมทดแทนในปีนี้แล้ว ขณะที่กำลังผลิตขณะนี้เกือบปกติ หรือเดินเครื่อง 90% ยกเว้นที่โรงงานไฟไหม้ และหลังจากได้เงินชดเชยจะเริ่มปรับปรุงโรงงานทันที